SKRIFTLIG FORESPØRGSEL E-1551/01

af Alexandros Alavanos (GUE/NGL) til Kommissionen

(28. maj 2001)

Om: Vindmøllepark i et fredet område i Lakonia

I bjergmassivet Zarakas i Lakonias amt, som er optaget i Natura 2000-nettet (GR-2540001) og i kraft af sin rigdom på fugle- og dyreliv opfylder de kriterier, der i direktiv 79/409/EØF(1) er opstillet for et særlig beskyttet område, planlægger Ministeriet for Miljø, Fysisk Planlægning og Offentlige Arbejder og Ministeriet for Udvikling med støtte fra Den Europæiske Union at anlægge vindmølleparker. Miljøorganisationer har udtrykt frygt for, at dette projekt vil få ødelæggende virkninger for såvel de i området hjemmehørende standfugle som trækfuglene og den ændring af landskabet, som vil ske.

Det er klart, at strømproduktion på basis af vindenergi er at foretrække, men dette skal ikke ske på bekostning af beskyttede og vigtige områder. Kan Kommissionen derfor omgående kræve, at der gennemføres en undersøgelse vedrørende fysisk planlægning i Zarakas kommune med registrering og vurdering af natur- og kulturressourcerne samt vurdering af udnyttelsen af jorden? Kan Kommissionen endvidere som led i denne undersøgelse kræve, at anlæggelsen af vindmølleparker sker under hensyntagen til miljøet og områdets evne til at klare sådanne indgreb?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(6. juli 2001)

Bjergmassivet, der omfatter Gidovouni-, Chionovouni-, Gaidourovouni-, Korakia-, Kalogerovouni-, Koulochera-bjergene samt Monemvasía-området, udgør en lokalitet, som de græske myndigheder har foreslået til optagelse i Natura 2000-nettet under det såkaldte habitatdirektiv, dvs. Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1). Området er af Birdlife International også opført som et vigtigt område for fugle, især trækfugle og rovfugle. Derfor skal de nationale myndigheder påse, at eventuelle aktiviteter, der iværksættes i området, ikke skader lokalitetens bevaringsværdi.

Gennemførelsen af forvaltningsplanen for Natura 2000-lokaliteter henhører først og fremmest under medlemsstaterens kompetence. I nærværende tilfælde henhører den fysiske planlægning for Zarakas-kommunen, som det ærede medlem omtaler, under græsk lovgivning og altså ikke under Fællesskabets kompetenceområde, og derfor kan Kommissionen ikke gribe ind.

I det operationelle program for konkurrenceevne under EF-støtterammen for Grækenland for programperioden 2000-2006 er der fasat samfinansiering af investeringer til opførelse af vindmølleparker med det formål at begrænse brugen af brunkul og af udledning af forurenende stoffer i overensstemmelse med Grækenlands internationale forpligtelser på området. Hertil er der fastsat en fællesskabsstøtte på 191 mio. EUR til udvikling af vedvarende energikilder.

Hvad angår den eventuelle samfinansiering af de nævnte projekter, vil Kommissionen som led i partnerskabet påse, at de nationale myndigheder overholder EF-lovgivningen på området. I denne forbindelse kan det nævnes, at der kun kan ydes samfinansiering til projekter, der er i overensstemmelse med de i hvert enkelt tilfælde gældende miljøbestemmelser, og som opfylder miljøkriterierne for den miljøvurdering, der for at undgå en beskadiglse af en lokalitet skal foretages forud for iværksættelse af enhver aktivitet, som ville kunne skade bevaringsværdien af en lokalítet henhørende under Natura 2000-nettet.

(1) EFT L 206 af 22.7.1992.